KVBA-kommissaris se reg om klagte te verander - Jy en die RegJy en die Reg
Tuis › Artikels › KVBA-kommissaris se reg om klagte te verander
KVBA-kommissaris se reg om klagte te verander
Donderdag | 12 April | 2018
Deur Hendrik van der Hoven
Is ʼn KVBA-kommissaris daarop geregtig om klagte op ʼn klagstaat tydens arbitrasie te verander wanneer ʼn saak van onbillike ontslag aangehoor en bereg word?
ʼn Gesondheids- en veiligheidsbeampte by ʼn myn het veroorsaak dat werksaamhede by die myn tot stilstand gekom het toe hy nie op sy pos was om ʼn deel van die myn veilig te verklaar nie. Die werknemer is tydens ʼn dissiplinêre verhoor daarvan aangekla dat hy by die myn ingeklok het, maar nie op sy pos was nie en versuim het om sy werk te doen. Die werker is skuldig bevind en is op grond van die skuldigbevinding ontslaan.
ʼn Saak van onbillike ontslag is toe na die Kommissie vir Versoening, Bemiddeling en Arbitrasie (KVBA) verwys. Tydens arbitrasie het die KVBA-kommissaris die werknemer se verduideliking aangaande die versuim om sy werk te doen, verwerp. Die kommissaris het besluit dat die feite van die gebeure eintlik aan die definisie van bedrog en oneerlikheid voldoen en het derhalwe besluit dat die werknemer se ontslag geregverdig was.
Die kommissaris se bevinding is na die arbeidshof verwys om die arbitrasietoekenning te hersien. In Phuthi v Commission for Conciliation, Mediation and Arbitration & others (2016) 37 ILJ 2417 (LC) het die arbeidshof bevind dat die regverdigheid van ʼn ontslag beoordeel moet word op grond van die redes vir die ontslag wat deur die werkgewer ten tye van die ontslag gegee is.
In hierdie geval het die werknemer se klagstaat verwys na die werknemer wat by die werkplek ingeklok het maar versuim het om na sy werkstasie te gaan. Die klagstaat het dus geen aantygings van bedrog of oneerlikheid bevat nie.
Die arbeidshof het bevind dat daar slegs van die werknemer verwag kon word om verantwoording te doen vir die spesifieke klagte waarop hy aangekla was en dat klagte so ernstig as oneerlikheid en bedrog nie in die bogenoemde klagte ingelees kon word nie.
Die kommissaris was dus nie geregtig om die klagte op grond waarvan die werknemer ontslaan is tydens arbitrasie te verander nie. Die arbitrasietoekenning is deur die hof hersien en tersyde gestel om deur ʼn ander kommissaris van die KVBA aangehoor en bereg te word.
Bron: Grogan, Maserumule, Govindjee, Juta’s Annual Labour Law Update (2017) JUTA